PREDKLADACIA SPRÁVA

	Návrh zmluvy o výkonoch vo verejnom záujme pri prevádzkovaní dráhy na rok 2004 sa predkladá na základe zákona Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
	Návrh zmluvy je spracovaný v zmysle zákona Národnej rady Slovenskej republiky 
č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní v znení neskorších predpisov. V zmysle tohto zákona povinnosťou vlastníka (štátu) celoštátnych a regionálnych dráh je ich udržiavanie tak, aby bolo zabezpečené ich prevádzkovanie. V zmysle tohto  zákona ide o verejný záujem.
	Zmluvou sú zabezpečované opravy, udržiavanie dráhy, dohliadacia činnosť na objektoch a stavbách tvoriacich súčasť dopravnej cesty, prevádzkovanie a obsluha zabezpečovacích zariadení, elektrotechnických a energetických zariadení tvoriacich súčasť dopravnej cesty, ako aj organizovanie nákladnej a osobnej dopravy na dráhach.
	Železnice SR môžu jednotlivým licencovaným dopravcom účtovať za objednané a zrealizované výkony len za ceny stanovené opatrením MF SR z 8. 4. 2003 – cenovým opatrením č. R – 3/2003. Tieto ceny sú maximálnymi cenami. 
	V návrhu zmluvy o výkonoch vo verejnom záujme pri prevádzkovaní dráhy na rok 2004 sa predpokladajú výnosy vo výške 8 172,023 mil. Sk a ekonomické oprávnené náklady vo výške 10 820,742 mil. Sk.
	Náklady v roku 2004 oproti roku 2003 majú vzrásť o cca 187 mil. Sk, t. j. o 1,76% a to najmä vplyvom rastu cien materiálov a energie. Index rastu nákladov je vidieť z kvantifikácie EON na rok 2004 uvedenej v prílohe č. 3. Výnosy klesajú o 2 % oproti roku 2003. Požiadavky na štátny rozpočet oproti roku 2003 sa nemenia.
	Návrh ZVVZ na rok 2004 bol prerokovaný v medzirezortnom pripomienkovom konaní. Zo strany MF SR a MPSVaR SR boli vznesené pripomienky k požadovanej výške navrhovaného bežného transferu zo štátneho rozpočtu na ZVVZ na rok 2004, pretože išiel nad rámec návrhu východísk štátneho rozpočtu pre rok 2004.
	MDPT SR akceptovalo tieto pripomienky, upravilo návrh výšky bežného transferu zo štátneho rozpočtu na ZVVZ na čiastku 2,3 mld. Sk tak, ako sa to predpokladá v návrhu rozpočtu na rok 2004.
	Vybilancovanú nekrytú stratu vo výške 348 719 tis. Sk sa budú ŽSR v priebehu plnenia zmluvy v roku 2004 snažiť znížiť na čo najmenšiu mieru, resp. na nulu. Prípadnú stratu si už nebudú podľa rozhodnutia Správnej rady z 5. 11. 2003 nárokovať pri protokolárnom vyhodnotení v roku 2005.
	Materiál nezvyšuje nároky na štátny rozpočet oproti roku 2003.
	Charakter materiálu nevyvoláva žiadne obmedzenia vo vzťahu k sprístupneniu.
	Návrh materiálu bol na medzirezortnom pripomienkovom konaní.